text: Kommune køber frituregryder ud af hallerne
  11 januar 2014 kl. 09.54
  Hedensted kommune har som den første kommune tilbudt selvejede haller en ny ovn. I bytte har de taget hallernes frituregryder
  Ønskebrønden, som frituregryderne mange steder kaldes, kan sammen med den tykke dunst af pommes frites og friturestegt kylling snart være fortid i idrætshallerne. For i Hedensted er kommunen i færd med at udfase den klassiske opfattelse af mad i idrætshallerne.
  De selvejede haller har fået en ny ovn til en værdi af 50,000 kroner, hvis de til gengæld smider frituregryderne ud.
  Projektet skal sikre at der i idrætshallerne kommer en sundere madkultur, end der har hidtil har været.
  - Vi har i årevis presset på for at gøre hal-mad sundere, men projektet er ikke så enkelt, som det måske lyder. Halcafeterierne er jo afhængige af en vis omsætning, og vi hører mange steder fra, at pommes frites er svære at undvære, siger udvalgsformand Ole Vind (V) fra Hedensted Kommune.
  I Hedensted har kommunens 13 selvejede haller, klubhuse og et enkelt ridecenter fået tilbuddet. I idrætshallerne har der sine steder været en vis tøven over for tilbuddet. For selvom pommes frites ikke er ligeså sundt som den motion, der bliver udøvet i hallerne, så giver de aflange kartofler penge i kassen.
  